
Uznesenie Okresný súd Prievidza v právnej veci žalobcu: Slovenská televízia a rozhlas, IČO: 56 398 255, so sídlom Mlynská dolina, Bratislava – mestská časť Karlova Ves, proti žalovanému: A. B., nar. XX.XX.XXXX, bytom C. XXX/XX, D., o zaplatenie 30,92 eur s príslušenstvom, takto rozhodol: I. Konanie z a s t a v u j e. II. Žiadnej zo strán sporu náhradu trov konania n e p r i z n á v a . III. V r a c i a žalobcovi súdny poplatok vo výške 25,- eur prostredníctvom prevádzkovateľa systému Slovenská pošta, a. s., Partizánska cesta 9, Banská Bystrica, po právoplatnosti tohto rozhodnutia. odôvodnenie: 1. Pôvodný žalobca sa podanou žalobou doručenou tunajšiemu súdu dňa 26.06.2024 domáhal od žalovaného zaplatenia 30,92 eur s príslušenstvom. 2. Úradnou činnosťou súdu bolo zistené, že Okresný súd Trenčín uznesením sp.zn. 40OdK/829/2019 z 04.12.2019 publikovaným v Obchodnom vestníku č. 244/2019 dňa 18.12.2019 vyhlásil konkurz na majetok dlžníka žalovaného a zbavil ho všetkých dlhov, ktoré môžu byť uspokojené iba v uvedenom konkurze v rozsahu, v akom nebudú uspokojené v konkurze a dlhov, ktoré sú vylúčené z uspokojenia. 3. Podľa § 166a ods. 1 písm. a/ Zákona č. 7/2005 Z.z. o konkurze a reštrukturalizácii, ak tento zákon neustanovuje inak (§ 166b a 166c), len v konkurze alebo splátkovým kalendárom môžu byť uspokojené tieto pohľadávky a) pohľadávka, ktorá vznikla pred kalendárnym mesiacom, v ktorom bol vyhlásený konkurz alebo poskytnutá ochrana pred veriteľmi (ďalej len "rozhodujúci deň"). 4. Podľa § 166b ods. 1 Zákona č. 7/2005 Z.z. o konkurze a reštrukturalizácii, za nevymáhateľné voči dlžníkovi v prípade oddlženia sa považuje a) príslušenstvo pohľadávky, ktoré presahuje 5% istiny pohľadávky za každý kalendárny rok existencie pohľadávky, na ktoré vznikol nárok pred rozhodujúcim dňom; za obdobie kratšie ako kalendárny rok zostáva vymáhateľná alikvotná časť príslušenstva, b) príslušenstvo pohľadávky, na ktoré vznikol nárok v rozhodujúci deň a po rozhodujúcom dni; to neplatí pre pohľadávku z úveru na bývanie, ibaže bola prihlásená do konkurzu, c) pohľadávka zo zmenky, ak bola podpísaná dlžníkom pred rozhodujúcim dňom, d) zmluvné pokuty a iné súkromnoprávne alebo verejnoprávne peňažné sankcie, kde povinnosť, ktorá zakladá právo uplatniť alebo uložiť takúto pokutu alebo sankciu, bola porušená pred rozhodujúcim dňom, e) peňažné pohľadávky, ktoré patria alebo patrili osobe spriaznenej s dlžníkom a vznikli pred rozhodujúcim dňom, f) trovy účastníkov konania, ktoré im vznikli v súvislosti s účasťou v konkurznom konaní alebo v konaní o určení splátkového kalendára. 5. Podľa § 167e ods. 1 Zákona č. 7/2005 Z.z. o konkurze a reštrukturalizácii, ak bol vyhlásený konkurz, súd bez zbytočného odkladu zastaví konanie, v ktorom sa uplatňuje pohľadávka, ktorá môže byť uspokojená iba v konkurze (§ 166a) alebo sa považuje za nevymáhateľnú (§ 166b).
6. Na majetok žalovaného bol vyhlásený konkurz, ten však bol súdom oddlžený. Keďže v danom konaní sa voči žalovanému uplatňuje len pohľadávka, ktorá môže byť uspokojená iba v konkurze, súd podľa § 167e ods. 1 Zákona č. 7/2005 Z.z. o konkurze a reštrukturalizácii konanie zastavil. 7. Podľa § 256 Civilného sporového poriadku, ak strana procesne zavinila zastavenie konania, súd prizná náhradu trov konania protistrane. Ak strana procesne zavinila trovy konania, ktoré by inak neboli vznikli, súd prizná náhradu týchto trov protistrane. 8. V sporovom konaní súd pri zastavení konania zaviaže na náhradu trov tú stranu, ktorá procesne zavinila zastavenie konania. V danej veci je dôvodom zastavenia konania vyhlásenie konkurzu na majetok žalovaného. Za tohto stavu nie je možné jednoznačne ustáliť zavinenie zastavenia konania. Súd preto rozhodol tak, že žiadnej zo strán sporu náhradu trov konania nepriznal. 9. Podľa § 11 ods. 8 Zákona č. 71/1992 Zb. o súdnych poplatkoch a poplatku za výpis z registra trestov, ak bolo konanie zastavené po tom, ako bol na majetok žalovaného alebo odporcu vyhlásený konkurz podľa osobitného zákona, vrátia sa navrhovateľovi všetky poplatky bez ich krátenia a poplatky, ktoré ku dňu zastavenia konania nezaplatil, sa nevyberajú. 10. Žalobca zaplatil súdny poplatok zo žaloby vo výške 25,- eur. Keďže súd konanie zastavil podľa § 167e ods. 1 zákona č. 7/2005 Z.z. o konkurze a reštrukturalizácii, rozhodol podľa § 11 ods. 8 Zákona č. 71/1992 Zb. o súdnych poplatkoch o vrátení súdneho poplatku v plnej výške, t.j. vo výške 25,- eur prostredníctvom Slovenskej pošty, a.s.. Poučenie: Proti tomuto uzneseniu možno podať odvolanie v lehote 15 dní odo dňa jeho doručenia v dvoch vyhotoveniach na súde, proti rozhodnutiu ktorého smeruje. V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh).

